2017. aasta Vormel 1 hooaeg

**2017. aasta Vormel 1 hooaeg** oli Vormel 1 maailmameistrivõistluste 68. hooaeg, mis algas 26. märtsil 2017 Austraalias ja lõppes 26. novembril 2017 Araabia Ühendemiraatides. Hooaja jooksul peeti 20 ringrajal ühe- kuni neljanädalaste vahedega 20 võistlust nädalavahetustel.

2017. aasta hooaja võidu pälvis konstruktorite arvestuses neljandat aastat järjest Mercedes-AMG Petronas Motorsport. 22. oktoobril toimunud USA ''grand prix''' lõpuks oli tiim kogunud piisavalt palju punkte, et edestada punktiarvestuses teist kohta hoidvat Scuderia Ferrari meeskonda. Nädal aega hiljem toimus Mehhikos hooaja 18. etapp, kus Mercedese sõitja Lewis Hamilton kindlustas individuaalarvestuses esimese britina sarja ajaloos oma neljanda maailmameistritiitli. Hamilton lõpetas sõidu kaheksandal kohal, mis oli võiduks piisav, kuna ainukene teine potentsiaalne esikohale pretendeerija, Ferrari esisõitja Sebastian Vettel, lõpetas sõidu neljandal kohal. See tähendas, et kaks sõitu enne hooaja lõppu oli sõitjate punktivahe 58 punkti. 
 
## Sõitjad ja meeskonnad
2017. aasta hooajal osales sarjas 10 võistkonda, igas võistkonnas võistles korraga kaks sõitjat. Hooaja jooksul võis ühe võistkonna eest sõita kuni neli sõitjat, kellest kõik võisid ka punkte teenida.

### Hooajaeelsed meeskonnamuudatused
* 2016. aasta hooaja viimasel kohal lõpetanud Manor Racing Team loobus sarjas osalemisest kaks kuud enne 2017. aasta Austraalia etappi. Põhjused oli juhtkonna lagunemine ja uute investorite puudumine, mistõttu jäi sarja osalema 11 võistkonna asemel 10.
* Juba varem Ferrari jõuallikat kasutanud Toro Rosso sõlmis taas lepingu Renault Sport Racinguga. Tiim kasutas 2017. ja 2018. aastal Renault jõuallikat, nagu ka 2014. ja 2015. aastal.
* Sauber sõlmis lepingu Ferrariga, mille kohaselt pidi tiim kasutama eelmise hooaja viimaste uuendustega Ferrari jõuallikaid. Tollase Sauberi meeskonnajuhi Monisha Kaltenborni sõnul võimaldas see leping keskenduda rohkem auto aerodünaamika ja šassii arendamisele.

### Hooajaeelsed sõitjate rivistuse muudatused
* 2016. aasta maailmameister Nico Rosberg otsustas viis päeva pärast 2016. aasta hooaja lõppu sarjast lahkuda ning oma tiitlit mitte kaitsta. Tema asemel sõitis Mercedese meeskonnas koos Lewis Hamiltoniga endine Williamsi meeskonna sõitja soomlane Valtteri Bottas.
* Force India sõitja Nico Hülkenberg lahkus võistkonnast ning sõlmis lepingu Renault'ga. Force Indias sai Hülkenbergi koha endine Marussia Racing Teami sõitja Esteban Ocon.
* Kevin Magnussen loobus Renault pakkumisest jätkata võistlemist nende võistkonnas 2017. aastal ning sõlmis Haasi meeskonnaga mitmeaastase lepingu. Ta liitus eelneval aastal võistelnud Esteban Gutiérrezi asemel Haasi tiimiga ja sai Romain Grosjeani meeskonnakaaslaseks. Haas Gutiérreziga lepingut ei pikendanud ja ta liikus edasi vormel-E sarja.
* Felipe Massa, kes oli eelmise hooaja lõpus teatanud sarjast lahkumisest, sai Williamsilt kutse võistkonnaga taas liituda. Kutse tuli Massale pärast Bottase lahkumist Mercedese tiimist, mille tõttu soovis Williams oma teise sõitja, kanadalasest uustulnuka Lance Strolli kõrvale kogenud sõitjat. Lisaks Max Verstappenile on Stroll üks läbi aegade noorimatest Vormel 1 sarjas osalenud sõitjatest.
* 2009. aasta maailmameister Jenson Button astus McLareni põhisõitja kohalt tagasi ning tema asemel hakkas võistlema tiimi varusõitja Stoffel Vandoorne. Belglane Vandoorne oli 2015. aastal GP2 sarja meister.
* Pärast Marussia Racing Teami lahkumist Vormel 1 sarjast, ühines Pascal Wehrelin Sauberi võistkonnaga ning hakkas sõitma Felipe Nasri asemel rootslase Marcus Ericssoniga.

### Hooajasisesed muudatused
* Sauberi sõitja Pascal Wehrlein pidi seljavigastuse tõttu jätma vahele hooaja esimesed kaks etappi Austraalias ja Hiinas ning tema asemel sõitis Ferrari reservsõitja Antonio Giovinazzi. Giovinazzi võistkonnale punkte ei võitnud ning tema parimaks tulemuseks oli 12. koht Austraalias.
* Fernando Alonso jättis vahele Monaco ''grand prix''', et osaleda McLareni tiimis Indianapolis 500 võidusõidul. Alonsot asendas endine meeskonnakaaslane Jenson Button, kelle jaoks lõppes etapp avariiga. Button sõitis Pascal Wehrleini autole otsa, mille tõttu viimase auto paiskus küljele ning jäi teepiirde najale seisma. Buttoni enda autol purunes esivedrustus ning ta katkestas sõidu.
* Paul di Resta asendas Ungari ''grand prix'''l Williamsi sõitjat Felipe Massat, kes jäi haiguse tõttu sõidust kõrvale. Di Resta sõitis viimati 2013. aastal Brasiilias ning sai teada Ungari võistluse kvalifikatsioonis osalemisest alles pool tundi enne selle algust.
* Mehhiko ''grand prix'''l anti Pierre Gasleyle võimalus sõita Toro Rosso tiimis Daniil Kvyati asemel, kuna too oli hooaja jooksul vaid neli punkti teeninud. Pärast seda anti Gasleyle võimalus sõita ka Jaapani ''grand prix'''l. Toro Rosso teine sõitja, Carlos Sainz Jr., sõitis alates USA ''grand prix'''st Renault' tiimi eest, asendades britti Jolyon Palmerit. Kvyat võistles USA *grand prix*'s taas kord Toro Rosso tiimis ning sõitis prantslase Pierre Gasley kõrval. Järgmiseks etapiks aga tagandati venelane uuesti ning Toro Rosso teiseks sõitjaks sai Brendon Hartley.

## Hooaja kalender
2017. aasta hooajal läbitud etapid.

### Muudatused kalendris
* Saksamaa ''grand prix'' eemaldati kalendrist.
* Hiina ja Bahreini sõitude toimumise ajad vahetati omavahel ning algselt planeeritud Malaisia ja Singapuri etappide toimumisaegade vahetust vastu ei võetud.
* Aserbaidžaani sõit tõsteti nädal aega varasemaks, et vältida kattumist Le Mansi 24 tunni sõiduga.

## Tehnika- ja üldregulatsioonid
### Tehniliste regulatsioonide muudatused
2017. aasta hooaja tehniliste regulatsioonide muutmise põhirõhk langes sõidukite keredele ja rehvidele. Autod muutusid aerodünaamiliselt vastupidavamaks, millega kaasnesid oluliselt kõrgemad kiirused kurvides. Seetõttu kogesid sõitjad võistluse ajal tugevamat gravitatsioonijõudu, mis muutis spordi füüsiliselt veelgi raskemaks. Sisse viidud tehniliste regulatsioonide hulka kuulusid järgnevad muudatused:
* Rehvide laiust suurendati ligikaudu 25%. Tagumiste rehvide laius suurenes 325 mm pealt 405 mm peale ning esirehvide laius 245 mm pealt 305 mm peale.
* Sõiduki üldine laius suurenes 1800 mm pealt 2000 mm peale ja kere laius pidi jääma vahemikku 1400–1600 mm.
* Esitiiva ulatust tõsteti 1650 mm pealt 1800 mm peale.
* Tagatiiva maksimaalne kõrgus langetati 950 mm pealt 800 mm peale.
* Difuuseri kõrgus kasvas 125 millimeetri pealt 175 millimeetrini ning laius 1000 millimeetrilt 1050 millimeetrini.
* Sõiduki maksimaalset kaalu ilma rehvideta tõsteti 702 kg pealt 722 kg peale.
* Jõuallikas koosneb kuuest elemendist: ICE (sisepõlemismootor), MGU-K (kineetilise energia mootor), MGU-H (soojusenergia mootor), ES (energiasalvesti), TC (turbolaadur), CE (kontrollelektroonika), millest tohtis hooaja jooksul kasutada kuni nelja osa, ilma et kaasneks karistus stardirivis tahapoole liigutamisega. Kui jõuallika tarnija osales esimest aastat sarjas, oli lubatud kasutada kuni viite komplekti. Kui ühe võistluse nädalavahetuse jooksul vahetati välja enam kui ühte komponenti, millega kaasnes karistus, tohtis ilma lisakaristusteta kasutada järgmisel sõidul vaid viimasena välja vahetatud komponenti.
* Võrreldes 2016. aasta hooajaga vähendati jõuallikaid sisse ostvate meeskondade jaoks jõuallikate hinda 1 000 000 euro võrra.

### Üldised muudatused
2017. aasta hooaeg oli esimene Vormel 1 hooaeg, mille esimeheks ei olnud enam 40 aastat järjest eestvedanud Berine Eccelstone. Eeccelstone lahkus oma ametikohalt pärast seda, kui Liberty Media Corporation sarjas enamusosaluse välja ostis, ning uueks esimeheks sai Chase Carey.

## Tulemused

### Sõitjate arvestuse lõpptulemus
Meistriks tulnud Lewis Hamiltonile järgnesid teise koha saavutanud Sebastian Vettel ning kolmandana lõpetanud Valtteri Bottas.

### Etappide tulemused
Individuaalsete etappide tulemused.

#### 2017 Formula 1 Rolex Australian ''grand prix''

2017. aasta Austraalia *grand prix* oli 2017. aasta Vormel 1 maailmameistrivõistluste 68. hooaja avaetapp Austraalias Melbourne'is Albert Parki ringrajal. Austraalia *grand prix* toimus 26. märtsil 2017.

## Viited